Muhammad VI

**Muhammad VI** (), (s. 21. elokuuta 1963 Rabat) on Marokon 18. kuningas. Hän tuli valtaan vuonna 1999. Muhammadilla on yksi veli, prinssi Mulay Rašid.

## Elämä
Muhammad VI syntyi Rabatissa, hänen isänsä oli kuningas Hassan II. Muhammadin äiti Lalla Latifa Hammou oli berberipäällikön tytär. Muhammadin ensimmäinen virallinen työtehtävä oli edustaa isäänsä Hassan II:sta 6. huhtikuuta 1974 järjestetyssä Ranskan entisen presidentin Georges Pompidoun muistotilaisuudessa.
 
Muhammad opiskeli lakia Muhammad V:n yliopistossa suorittaen kandidaatin tutkinnon vuonna 1985. Kuningas Hassan II päätti lähettää poikansa marraskuussa 1988 harjoittelemaan Euroopan komissioon, missä hän vietti muutaman kuukauden komission puheenjohtajan Jacques Delorsin johdolla.

Isänsä kuoleman jälkeen Muhammad VI kruunattiin 30. heinäkuuta 1999. George Washingtonin yliopisto myönsi hänelle kunniatohtorin arvon 22. kesäkuuta 2000. Sotilasarvoltaan Muhammad on kenraalimajuri. Hän osaa sujuvasti arabiaa, ranskaa, espanjaa ja englantia.

Kuningas Muhammad VI meni naimisiin tietokoneinsinööri Salma Bennanin kanssa vuonna 2002. Heillä on kaksi lasta: kruununprinssi Moulay Hassan syntyi vuonna 2003 ja prinsessa Lalla Khadija vuonna 2007.

## Uudistajana
Kuninkaana Muhammad VI tunnetaan uudistajana, joka on vienyt Marokkoa kohti perustuslaillista monarkiaa. Tultuaan valtaan hän aloitti Marokossa sosiaalisia ja taloudellisia uudistuksia sekä aloitti tutkimukset isänsä Hassan II:n valtakaudella tapahtuneista ihmisoikeusrikkomuksista. Muhammad on itse sanonut pitävänsä köyhyyden vastaista taistelua tärkeimpänä asiana ja maan köyhempien alueiden tilanne onkin parantunut, mutta köyhyys on silti yleistä ja työttömyyttä on yhä paljon. Marokon talouden avautuminen on houkutellut maahan myös ulkomaisia sijoittajia.

Eräs tärkeimmistä uudistuksista lienee Mudawana-laki, joka on antanut naisille enemmän oikeuksia. Konservatiiviset ryhmät ja fundamentalistit ovat arvostelleet lakia, vaikka Muhammad on sanonut sen noudattavan Koraania.

Vuoden 2010 lopulla arabimaissa alkaneet mielenosoitukset levisivät myös Marokkoon. Helmikuun 2011 mielenosoitusten jälkeen maaliskuussa kuningas piti puheen televisiossa, jossa hän ilmoitti haluavansa uudistaa maan perustuslakia. Muhammadin esittämien uudistusten tavoitteena olisi itsenäisempi oikeuslaitos ja parlamentarismin vahvistaminen.

## Kunnianosoituksia

### Marokkolaiset
Kuninkaana Muhammad on seuraavien marokkolaisten ritarikuntien suurmestari:

*  Muhammedin ritarikunta (1999)
*  Valtaistuimen ritarikunta (1999)
*  Ouissam Alaouiten ritarikunta (1999)
*  Itsenäisyystaistelun ritarikunta (1999)
*  Uskollisuuden ritarikunta (1999)
*  Sotilasansion ritarikunta (1999)

### Ulkomaalaiset

*  Päiväntasaajan tähden ritarikunnnan suurristi (Gabon, 2004)
*  Siviilimeriitin ritarikunta ketju (Espanja, 1979)
*  Kuninkaallisen viktorialaisritarikunnan kunniasuurristi (Yhdistynyt kuningaskunta)
*  Tunisian tasavallan ansioritarikunnan suurristi (Tunisia, 1987)
*  Italian tasavallan ansioritarikunta ketjulla (Italia, 2000)
*  Kunnialegioonan suurristi (Ranska, 1975)
*  Al-Hussein bin Alin ritarikunta ketjulla (Jordania, 2000)
*  Kansallisen ansioritarikunnan suurristi (Mauritania, 2000)
*  Malin kansallisen ritarikunnan suurristi (Mali, 2000)
*  Isabella Katolilaisen ritarikunta ketjulla (Espanja, 2000)
*  Kansan yhtenäisyyden ritarikunnan 1. luokka (Syyria, 2001)
*  Ansioritarikunnan erikoisluokka (Libanon, 2001)
*  Al-Khalifan ritarikunta ketjulla (Bahrain, 2001)
*  Mubarak Suuren ritarikunta ketjulla (Kuwait, 2002)
*  Itsenäisyyden ritarikunnan suurristi (Qatar, 2002)
*  Niilin ritarikunta ketjulla (Egypti, 2002)
*  Pakistanin ritarikunnan 1. luokka (Pakistan, 2003)
*  Urheuden ritarikunnan suurristi (Kamerun, 2004)
*  Nigerin kansallisen ritarikunnan suurristi (Niger, 2004)
*  Leopoldin ritarikunnan suurristi (Belgia, 2004)
*  Etelän Ristin ritarikunta ketjulla (Brasilia, 2004)
*  Perun kongressin kunniamitali (Peru, 2004)
*  Bernardo O'Higginsin ritarikunta ketjulla (Chile, 2004)
*  Vapauttaja kenraali San Martínin ritarikunta ketjulla (Argentiina, 2004)
*  Kaarle III:n ritarikunta ketjulla (Espanja, 2005)
*  Asteekkikotkan ritarikunta ketjulla (Meksiko, 2005)
*  Kansallisen ansioritarikunnan suurristi (Burkina Faso, 2005)
*  Krysanteemiritarikunta ketjulla (Japani, 2005)
*  Tasavallan ritarikunnan suurkomentaja (Gambia, 2006)
*  Ansioritarikunnan suurristi (Kongo-Brazzaville, 2006)
*  Kansallissankarin ritarikunnan suurristi (Kongo-Kinshasa, 2006)
*  Kolmen Tähden ritarikunta ketjulla (Latvia, 2007)
*  Kuningas Abdulazizin ritarikunnan 1. luokka (Saudi-Arabia, 2007)
*  Itsenäisyyden ritarikunta ketjulla (Päiväntasaaja-Guinea, 2009)
*  Leijonan kansallisen ritarikunnan suurristi (Senegal, 2013)
*  Kansallisen ansioritarikunnan suurristi (Guinea, 2014)
*  Zayedin ritarikunta ketjulla (Arabiemiraatit, 2015)
*  Plejadien ritarikunnan suurristi (OIF, 2017)

Lähde:

## Lähteet

## Aiheesta muualla